Diari Oficial de la Generalitat Valenciana


Sumari del DOGV 2771, del 17-06-1996 (1996/838487)

ORDRE de 27 de maig de 1996, de la Conselleria d'Agricultura i Medi Ambient, per la qual es convoquen subvencions destinades a la realització d'activitats de voluntariat mediambiental durant 1996.
----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2771

Data del DOGV
:   17-06-1996

Secció del DOGV
:   ALTRES DISPOSICIONS

Número del document
:   1996/838487


Data del document
:   27-05-1996

Organisme emissor
:   Conselleria d'Agricultura i Medi Ambient

Tipus de document
:   Ordre

ORDRE de 27 de maig de 1996, de la Conselleria d'Agricultura i Medi Ambient, per la qual es convoquen subvencions destinades a la realització d'activitats de voluntariat mediambiental durant 1996.   
La conservació dels valors mediambientals del nostre territori és un dels objectius prioritaris de la societat, per la qual cosa hi ha, per part de diverses associacions i ajuntaments, una inquietud per participar en activitats de voluntariat que contribuïsquen al desenvolupament d'actituds positives cap al nostre patrimoni natural.  
El foment de la participació ciutadana en les tasques de promoció i protecció de les forests és un dels objectius de la Llei 3/1993, Forestal de la Comunitat Valenciana.  
Per això, a proposta de la Direcció General de Desenvolupament Forestal i de conformitat amb el que es disposa en l'article 35 de la Llei 5/1983, de 30 de desembre, de Govern Valencià, i l'article 47.3 del text refós de la Llei d'Hisenda Pública de la Generalitat Valenciana, aprovada pel Decret Legislatiu de 26 de juny de 1991, del Consell de la Generalitat Valenciana.  
ORDENE  
Article 1  
Convocar la concessió de subvencions per a activitats de voluntariat ambiental per un import global màxim de 12.110.098 pessetes a càrrec de la línia pressupostària 401/000/96, capítol IV del programa 442.40.  
Les subvencions podran finançar fins el 100% dels projectes pressupostats. L'ajuda màxima que es rebrà per cada projecte és de cinc milions de pessetes.  
Article 2  
Aprovar les bases per les qual es regirà aquesta convocatòria i que figuren com a annexos a aquesta ordre.  
Article 3  
En tot allò que no estiga regulat en aquesta ordre valdrà el Decret Legislatiu de 26 de juny de 1991, de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.  
DISPOSICIONS FINALS  
Primera  
Es delega en el director general de Desenvolupament Forestal l'autorització del pagament de les subvencions incloses en el programa 442.40, de «Protecció i promoció de les forests o terrenys forestals».  
Segona  
Es faculta el director general de Desenvolupament Forestal perquè, en l'àmbit de les seues competències, prenga les mesures oportunes per a dur a terme el que es disposa en aquesta ordre.   
Tercera  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
Quarta  
Contra aquesta ordre, que posa fi a la via administrativa, es podrà interposar un recurs contenciós administratiu en el termini de dos mesos, comptadors des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana. La interposició del recurs mencionat requerirà la comunicació prèvia a la Conselleria d'Agricultura i Medi Ambient.  
Tot això de conformitat amb el que es preveu en els articles 57 i 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 27 de maig de 1996.  
La consellera d'Agricultura i Medi Ambient,  
MARIA àNGELS RAMóN-LLIN I MARTíNEZ  
ANNEX I  
Bases per les qual es regula la convocatòria de subvencions destinades a la promoció d'activitats de voluntariat ambiental  
Primera. Beneficiaris  
1.1 Podran sol·licitar subvencions les associacions i entitats sense ànim de lucre de la Comunitat Valenciana que tinguen com a finalitats estatutàries la defensa i conservació de la naturalesa i l'educació ambiental, o que demostren una trajectòria consolidada en aquest camp, i també les organitzacions sindicals i ajuntaments.  
1.2 Les activitats encaminades a la protecció i promoció de les forests podran desplegar-se al llarg de tot l'any 1996 i hauran de cobrir obligatòriament almenys un mes, entre l'1 de juny i el 15 d'octubre de 1996.  
1.3 L'import de les subvencions regulades per aquesta ordre en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat.  
1.4 Les entitats o organitzacions hauran de reunir els requisits següents:  
a) Estar legalment constituïdes.  
b) Tenir el seu àmbit d'actuació, total o parcialment, en la Comunitat Valenciana.  
c) Disposar de l'estructura suficient per a garantir el compliment dels objectius.  
d) Haver justificat la realització de les activitats subvencionades en anteriors convocatòries, si s'escau.   
Segona. Objecte i actuacions que es realitzaran  
Seran objecte de subvenció els projectes d'activitats de voluntaris que puguen contribuir a la consecució d'alguns d'aquests objectius:  
- Conservació, protecció, desenvolupament i promoció de muntanyes o terrenys forestals mitjançant accions dirigides al control de visitants i la informació a aquests, al control del compliment de les diverses normatives mediambientals aplicables i, de manera prioritària, a la prevenció i vigilància d'incendis forestals.  
Tindran preferència els projectes que es desenvolupen en zones d'alt interès forestal.  
Tercera. Quanties de les ajudes  
Les subvencions per a activitats de protecció i promoció de les forests, amb atenció especial a la prevenció d'incendis forestals, es concediran a càrrec de la línia pressupostària 401/000/96, capítol IV del programa 442.40, amb un import màxim per a 1996 de 92.773.880 pessetes.  
Les subvencions podran finançar fins el 100 % dels projectes pressupostats. L'ajuda màxima que es rebrà per cada projecte serà de cinc milions de pessetes.  
Quarta. Sol·licituds i documentació  
4.1 Les sol·licituds, ajustades al model de l'annex III, i tota la documentació requerida es podran presentar en els registres de les direccions territorials de la Conselleria d'Agricultura i Medi Ambient a Alacant, Castelló i València,   
- Alacant, carrer de Churruca, 29.  
- Castelló, carrer d'Herrero, 23.  
- València, carrer de Francisco Cubells, 1-3.  
O en els centres d'informació de l'Oficina d'Informació, Iniciatives i Reclamacions de la Generalitat Valenciana, o per qualsevol dels mitjans establerts en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Aniran dirigides al director general de Desenvolupament Forestals.  
4.2 El termini de presentació serà de quinze dies naturals comptadors des de l'endemà de la publicació d'aquesta ordre en el Diari Oficial de la Generalitat Valenciana.  
A les sol·licituds s'adjuntarà la documentació següent:  
- Fotocòpia compulsada dels estatuts de l'associació o l'entitat sol·licitant. En el cas de corporacions locals i altres entitats públiques: acord pres per l'òrgan competent pel qual s'aprova la sol·licitud de subvenció.  
- Els grups que no hagen participat en campanyes precedents, memòria de les activitats realitzades per l'entitat en l'àrea de conservació de la naturalesa durant 1995 i anteriors.  
- Projecte d'activitats proposat, que haurà d'incloure les característiques següents:   
\* Personal responsable i currículum d'aquest  
\* Infraestructures i mitjans propis  
\* àmbit de desenvolupament  
\* Periodicitat i descripció de les activitats  
\* Pressupost, amb el desglossament de l'aportació de l'entitat, els participants i qualsevol altra font de finançament  
\* Nombre de voluntaris previst, diferenciant entre els lligats a la mateixa organització i els d'accés lliure.  
- Pressupost detallat per conceptes de les despeses del projecte i dels ingressos (quotes dels participants, aportacions de l'entitat, patrocinadors), si s'escau.  
- Import de l'ajuda sol·licitada.  
- Fotocòpia compulsada del NIF o CIF del sol·licitant.  
- Imprès d'alta a tercers per a pagaments de la Generalitat Valenciana, degudament segellat per l'entitat bancària.  
4.3 Es podran presentar diversos projectes alternatius.  
4.4 La realització de les activitats que constituïsquen el contingut essencial dels programes no podrà ser objecte de subcontractació o contractació específica de serveis.  
4.5. L'admissió a tràmit d'una sol·licitud de subvenció no generarà cap compromís de concessió d'aquesta.  
Cinquena. Valoració i tràmit  
La valoració i selecció de les instàncies, l'efectuarà una comissió integrada per:  
- El director general de Desenvolupament Forestal en qualitat de president.  
- El director de l'Institut Valencià de la Joventut (IVAJ).  
- Un representant de les direccions territorials de la Conselleria d'Agricultura i Medi Ambient.  
- Un representant de la Secretaria General Administrativa de la Conselleria d'Agricultura i Medi Ambient.  
- Un representant del Consell de la Joventut de la Comunitat Valenciana.  
Per a la concessió de subvencions, la comissió haurà de tenir en compte els criteris de valoració següents, en ordre de preferència:  
a) Experiència prèvia en activitats de voluntariat, suficientment documentada.  
b) Implantació de l'associació en les proximitats del territori on es projecte realitzar l'activitat.  
c) Interès de les activitats proposades, com també dels períodes, nombre de voluntaris i origen i característiques d'aquelles.  
d) Viabilitat tècnica i financera del projecte.  
e) Promoure activitats que faciliten la integració de persones amb minusvàlues.  
f) Nombre de participants.  
g) L'obertura de l'activitat a persones alienes a l'entitat sol·licitant.  
h) El grau d'adequació entre la despesa prevista i els objectius perseguits pel projecte.  
i) La realització d'activitats en zones d'alt interès forestal.  
5.1 La Comissió avaluadora realitzarà d'ofici totes les actuacions que estime necessàries per a la determinació, el coneixement i la comprovació de les dades a partir de les quals s'ha de pronunciar la resolució.  
5.2. La proposta de resolució inclourà la llista de sol·licitants per als quals es proposa una subvenció i la quantia d'aquesta, els criteris i el procediment d'avaluació, el percentatge concedit, com també la llista de peticions desestimades i la raó.  
5.3 Una vegada resolt el procediment per part de la consellera d'Agricultura i Medi Ambient, es publicarà en el Diari Oficial de la Generalitat Valenciana. La resolució es notificarà també a les persones interessades.  
5.4 Si en el termini de tres mesos des de la finalització de presentació d'instàncies no recau resolució expressa sobre les sol·licituds de subvenció, s'entendrà que aquestes queden desestimades.  
5.5 Els beneficiaris de les subvencions podran renunciar expressament a aquestes en el termini de deu dies a partir de l'endemà de la publicació de la resolució de concessió.  
Sisena. Obligacions dels beneficiaris   
Tots els beneficiaris hauran d'acceptar la coordinació de les seues activitats per part de la Conselleria d'Agricultura i Medi Ambient, especialment l'exercida a través dels tècnics responsables, tècnics comarcals i agents forestals, als quals caldrà comunicar de manera prèvia l'inici de les activitats. Així mateix, hauran d'acceptar de manera expressa les obligacions recollides en els apartats següents:  
6.1 Tots els beneficiaris hauran de presentar, en el termini de 10 dies des de la comunicació de les ajudes, un certificat acreditatiu, d'acord amb el que s'estableix en l'Ordre de 7 de gener de 1991, de la Conselleria d'Economia i Hisenda, d'estar al corrent dels pagaments davant la Seguretat Social i el compliment de les seues obligacions fiscals, certificat que haurà de ser emès per la Tresoreria General de la Seguretat Social i l'Agència Tributària respectivament.  
6.2 Quan es facen pagaments en exercicis posteriors al de la concessió, l'acreditació prevista en el paràgraf anterior haurà de realitzar-se referida, a més, al moment de l'expedició de les primeres ordres o propostes de pagament que tinguen lloc en els exercicis posteriors següents.  
6.3 En el cas que no siga subvencionat el 100% de l'import sol·licitat, el beneficiari podrà realitzar modificacions en el projecte inicial ajustant-lo a la quantitat assignada, que hauran de ser presentades juntament amb la documentació ressenyada en el paràgraf anterior.  
6.4 Acceptar les normes fixades en aquesta convocatòria i les que la Direcció General de Desenvolupament Forestal establisca per al seu desplegament i seguiment i, especialment, enviar informes periòdics de la seua activitat d'acord amb la sistemàtica fixada pel Pla de Prevenció d'Incendis de la Comunitat Valenciana.  
6.5 Nomenar un director tècnic del projecte, que es convertirà en interlocutor vàlid amb la Conselleria d'Agricultura i Medi Ambient en tot allò relacionat amb el desenvolupament del projecte.  
6.6 Comunicar les modificacions que es produïsquen en el desenvolupament del projecte subvencionat.  
6.7 Presentar, una vegada concloses les activitats, una memòria que preveja la totalitat del projecte realitzat i els resultats aconseguits, juntament amb una llista detallada de tot el personal participant i dels mitjans emprats, i les despeses de l'activitat desglossades per partides.  
6.8 Admetre la presència del personal designat per la Conselleria d'Agricultura i Medi Ambient per a supervisar i coordinar les activitats.  
6.9 Qualsevol anunci, material imprès o publicació de l'activitat, com també el material de difusió complementari que es distribuïsca entre els visitants, haurà de disposar de l'autorització prèvia de la Conselleria d'Agricultura i Medi Ambient. Si és escaient, es farà constar en aquells i també en les publicacions resultants dels treballs, que han estat realitzats amb una subvenció d'aquesta conselleria.  
6.10 El sotmetiment a les actuacions de control financer en relació amb la subvenció concedida que corresponen a la Intervenció General de la Generalitat Valenciana.  
6.11 Comunicar a la Conselleria d'Agricultura i Medi Ambient l'obtenció de qualsevol altra ajuda o subvenció per a la mateixa finalitat, procedent de qualssevol altres administracions o ens públics.  
6.12 Subscriure una assegurança d'accidents i responsabilitat civil que cobrisca tant el personal voluntari com terceres persones.  
6.13 Qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent d'altres subvencions o ajudes concedides per altres administracions o ens públics o privats, podrà donar lloc a la modificació de la resolució de concessió.  
6.14 No tenir deutes pendents amb la Generalitat Valenciana.  
Setena. Procediment de pagament  
7.1 El pagament d'ajudes s'efectuarà amb l'aprovació prèvia dels justificants presentats pel beneficiari en la periodicitat que aquest considere oportuna i sempre en un percentatge mai inferior al 5% del total de la subvenció.   
7.2 Els beneficiaris podran sol·licitar un avançament en un percentatge mai superior al 80% del total de la subvenció. En aquest cas, s'efectuarà el pagament d'ajudes segons el règim següent:  
a) El 40% de l'import de la subvenció es lliurarà una vegada concedida i acceptada l'ajuda.  
b) Fins un màxim d'un altre 40% es pagarà després de la comprovació de la correcta aplicació de la suma lliurada a l'actuació objecte de la subvenció, segons revisió realitzada pels serveis tècnics de la Conselleria d'Agricultura i Medi Ambient, que expedirà un certificat en aquest sentit.  
c) La resta serà pagada per la Generalitat Valenciana quan el beneficiari justifique el compliment d'allò convingut, la presentació de la memòria final d'activitat i el pagament de la totalitat de despeses originades per les activitats subvencionades, com també la devolució de qualsevol material que hagués estat cedit per la Generalitat Valenciana per a la realització de l'activitat.  
El procediment de pagament es farà d'acord amb els terminis i requisits que estableix la Generalitat en el seu procediment administratiu, raó per la qual en cap moment s'entendrà que aquest té caràcter immediat.  
Vuitena. Justificació de les actuacions realitzades  
A l'efecte d'aquesta ordre, es consideren despeses subvencionables les següents:  
I. Despeses d'alimentació.  
II. Transport, lloguer de vehicles, gasolina, dietes de desplaçament, etc.  
III. Material fungible necessari per a la correcta realització del projecte.  
IV. Serveis, sempre que no signifiquen una subcontractació parcial o total del projecte (assegurances, publicacions, etc.).  
V. Despeses de personal.  
VI. Altres despeses.  
8.1 Tots els beneficiaris queden obligats a presentar la justificació de totes les despeses efectuades per a la realització dels projectes subvencionats fins arribar, almenys, a l'import total de la subvenció concedida amb aportació dels documents següents.  
8.2 Les dietes d'alimentació podran ser justificades per alguna de les formes següents:   
a) Presentant les factures o tiquets dels establiments on s'haguera efectuat el servei de restauració, identificant clarament el nombre de persones ateses i el preu unitari. No podran ser acumulats serveis efectuats en un termini superior d'un mes.  
b) Mitjançant la indemnització econòmica corresponent a cada voluntari, adjuntant el full de despeses desglossades firmat pel perceptor. En cap cas podran superar-se les 2.000 PTA/dia/persona.  
c) Per la presentació de factures de compra de comestibles, en qualsevol cas i siga quin siga l'import, hi ha d'haver identificació clara del destinatari. No s'admetran tiquets de compra que no estiguen avalats per la factura corresponent.  
d) Les opcions anteriors són incompatibles per a un mateix període.  
8.3 Combustibles, prestació de serveis, lloguer de cotxes, etc.  
a) Presentant les factures amb el rebut corresponent dels establiments que hagen realitzat la prestació.  
b) No es podran presentar factures que agrupen serveis prestats en terminis superiors al mes.  
c) No són vàlids els lloguers de vehicles entre particulars.  
8.4 Compensacions per utilització de vehicles propis.  
a) Mitjançant el full de ruta corresponent firmat pel perceptor. Es fixa en 23 PTA/km la quantitat màxima que es podrà percebre.  
b) En aquest cas, no podran presentar-se per al mateix vehicle despeses de gasolina o manteniment.  
8.5 Despeses de personal  
a) Còpia compulsada del contracte i de les nòmines firmades per les persones que hagen treballat directament en els projectes subvencionats i també els justificants corresponents de les cotitzacions a la Seguretat Social i de l'ingrés en la Delegació d'Hisenda de les quantitats retingudes corresponents al IRPF.  
b) Aquestes despeses no podran superar el 20 % del total subvencionat.   
8.6 Despeses de gestió  
a) Podrà ser justificat fins un 5% en despeses de gestió, administració, de difícil justificació, que s'acceptaran amb la petició documentada prèvia del grup i el certificat en aquest sentit emès pel director facultatiu. En tots els casos caldrà justificar la relació amb el projecte subvencionat.  
8.7 General  
a) En qualsevol documentació relacionada amb vehicles, caldrà indicar-ne la matrícula.  
b) Seran objecte d'aprovació prèvia per part de la direcció facultativa les despeses següents:  
- Publicacions, material imprès, etc.  
- Despeses en formació.  
- Material de comunicacions.  
8.8 Tota la documentació justificativa es presentarà acompanyada de la llista detallada conformement amb el model descrit en l'annex d'aquesta ordre.  
8.9 Les entitats que estiguen subvencionades en dos o més projectes hauran de presentar tota la documentació justificativa diferenciada per a cada un. En el cas de despeses globals, caldrà indicar els percentatges assignats a cada projecte.  
Novena. Reintegrament de quantitats  
D'acord amb el que s'estableix en l'article 47.9 del text refós de la Llei d'Hisenda Pública de la Generalitat Valenciana, procedirà el reintegrament de les quantitats percebudes i l'exigència de interès de demora des del moment del pagament de l'ajuda en els casos següents:  
a) Incompliment de l'obligació de justificació  
b) Obtenir la subvenció sense complir les condicions que s'hi requereixen  
c) Incompliment de la finalitat per a la qual es va concedir la subvenció  
d) Incompliment de les condicions imposades als beneficiaris amb motiu de la concessió de la subvenció.  
Igualment, en el supòsit que l'import de la subvenció, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que s'ha de dur a terme, procedirà el reintegrament de l'excés obtingut sobre el cost de l'activitat desenvolupada, quan la subvenció principal siga de la Generalitat Valenciana.  
Deu. Altres  
10.1 La documentació per a la justificació i la memòria final de l'activitat es presentaran abans de l'1 de novembre de 1996.  
10.2 La Conselleria d'Agricultura i Medi Ambient, si ho considera convenient, podrà anul·lar totalment o parcialment la subvenció concedida quan l'activitat no es realitze d'acord amb el projecte que va ser objecte de subvenció o no estiga justificada convenientment segons aquesta convocatòria.  
10.3 La Conselleria d'Agricultura i Medi Ambient establirà els mòduls mínims de formació que hauran de complir tots els participants.  
10.4 Així mateix, establirà mitjans de suport tècnic que faciliten la gestió i la realització del projecte i, especialment, tot allò referent a la contractació de l'assegurança, el manteniment i lloguer del material, i el procediment administratiu.  
10.5 Tot el personal voluntari rebrà acreditació de la seua condició i un certificat exprés, una vegada finalitzada l'activitat, de la seua participació en aquesta. Igualment, la conselleria articularà els mitjans per a establir una uniformitat en la vestimenta que utilitzaran els voluntaris en l'exercici de la seua activitat.  
10.6 La Conselleria d'Agricultura i Medi Ambient podrà cedir en ús, dins de les seues disponibilitats, el material que es considere oportú per a la realització correcta de les activitats.  
10.7 La Direcció General de Desenvolupament Forestal nomenarà un director facultatiu per a cada un dels projectes.